מועצת ההרלדיקה

מועצת ההרלדיקה (באנגלית: Heralds' College או College of Arms) היא הגוף הקובע בנושא ההרלדיקה של אנגליה ורוב חבר העמים הבריטי. המועצה מופקדת על הענקת שלטי אצולה, ניהול גנאלוגיות (חקר יוחסין) ושימור המסורת ההרלדית בממלכה. המועצה הוקמה בשנת 1484 על ידי המלך ריצ'רד השלישי, והיא נחשבת לאחד המוסדות המנהליים העתיקים ביותר שפעילים ברציפות עד ימינו. תפקידה המרכזי הוא הענקת שלטי אצולה חדשים לאנשים וגופים הזכאים לכך, וניהול ומחקר של אילנות יוחסין רשמיים. המועצה מעורבת גם בתכנון אירועים טקסיים כגון הכתרות, הלוויות ממלכתיות, טקס הבירית השנתי וטקס פתיחת הפרלמנט. קציני המועצה, הנקראים כרוזים, מלווים את הריבון בטקסים אלו. רקע ראשיתו של מוסד הכרוזים (Heralds) בימי הביניים המוקדמים בארגון וניהול תחרויות אבירים. בתפקידם זה, רכשו מומחיות בזיהוי הסמלים שעל מגיני וקסדות המתחרים לצורך הצגתם ותיעוד הישגיהם, ומומחיות זו התפתחה עם הזמן לאחריות מנהלית על רישום שלטי האצולה. מכיוון שהסמלים עברו בירושה, הפכו הכרוזים גם למומחים בגנאלוגיה (חקר יוחסין). עם דעיכת חשיבותו של השלט ההרלדי בשדה הקרב, התעצם תפקידם האזרחי והטקסי של הכרוזים כקציני שלטים ומומחי פרוטוקול, המשלבים ידע היסטורי ומשפטי בניהול זהות ומעמד חברתי. מועצת ההרלדיקה נוסדה בשנת 1484, בצו מלכותי של המלך ריצ'רד השלישי. עוד בטרם עלייתו לכס המלוכה, היה ריצ'רד הממונה הישיר על עבודת קציני ההרלדיקה בממלכה, והייתה לו זיקה מקצועית לתחום. הקמת המועצה לא הייתה צעד טקסי בלבד, אלא מהלך פוליטי ומנהלי שנועד להשליט סדר בעקבות הכאוס של מלחמות השושנים. בתקופה זו, שבה זהות מעמדית וזכויות ירושה עמדו במרכזם של סכסוכים אלימים, שימשה המועצה ככלי לביסוס לגיטימציה שלטונית. הצורך במנגנון אמין שיכריע במחלוקות ירושה ויבטיח זיהוי הרלדי מדויק, הפך קריטי ליציבות הממלכה. תפקידי המועצה ליווי הריבון בטקסים רשמיים ושליחויות בשמו על הכרוזים הוטל ללוות את הריבון בטקסים רשמיים, ולצאת מטעמו בשליחויות לגורמים שונים, כמו להכריז מלחמה, ללוות צבאות, לזמן חילות מצב או להעביר מסרים לשליטים זרים. המלך הנרי השמיני חיבב פאר והדר, והכרוזים נדרשו למלא את תפקידיהם בחצרו לעיתים מזומנות. במהלך פגישתו המפוארת עם פרנסואה הראשון מלך צרפת בשדה אריג הזהב לקח איתו המלך את כל חברי המועצה אשר פעלו בשמו לארגן ולהוציא לפועל את הטקסים המרובים באירוע. הביקורים ההרלדיים במהלך המאה ה-15 חלה עלייה ניכרת בשימוש בלתי מורשה בשלטי אצולה ובנשיאת תארים פיקטיביים באנגליה. כדי לבלום תופעות אלה, הונהג בין המאה ה-16 לסוף המאה ה-17 מנגנון פיקוח ייחודי הידוע כביקורים הרלדיים ("Heraldic Visitations"). המלך הנרי השמיני היה הראשון למסד מנגנון זה, כאשר הסמיך בצו מלכותי את המועצה ההרלדית לערוך רישומים מקיפים של שלטי האצולה וסמלי המשפחות. הצורך בתיעוד ממלכתי הפך דחוף במיוחד על רקע פירוק המנזרים באותה תקופה; הרס המנזרים והכנסיות הוביל לאובדן של מאות שנות תיעוד גנאלוגי והרלדי שנשמר בין כותליהם. כדי למנוע את ירידת המידע לטמיון ולמלא את החלל שהותירה הכנסייה, הוטל על המועצה לתפקד כגוף המרכזי לשימור ולתיעוד ההיסטוריה השושלתית של הממלכה. מטרת הצו הייתה ליצור קנון מחייב של בעלי הזכויות החוקיות לתארים ולסמלים. לצורך ביצוע המשימה, הוסמכו הכרוזים (קציני המועצה) לערוך סיורי פיקוח, והוענקה להם סמכות כניסה למבנים פרטיים ואף לכנסיות ומנזרים לצורך בחינת סמלים קיימים. הליך הביקור וסמכויות האכיפה הביקור ההרלדי נערך מתוקף סמכות מלכותית, ועל פקידי הממשל המקומי, בהם שריפים וראשי ערים, הוטלה החובה לסייע לקציני המועצה באיסוף המידע. עם הגיעם למחוז, זימנו הכרוזים כל אדם שעשה שימוש בשלט אצולה או נשא תואר רשמי (אביר, אסקווייר או סר) במטרה לבחון את חוקיותם. הטוענים נדרשו להציג ראיות גנאלוגיות כגון מגילות יוחסין, צוואות ושטרי מכר, המוכיחים זכאות מורשת לשאת את הסמל. לאחר אימות הנתונים, תיעדו הכרוזים כל לידה וקשר נישואין באילנות היוחסין הרשמיים של המועצה, במטרה למנוע טענות שוא לירושה בעתיד. לכרוזים ניתנה סמכות שיפוטית נרחבת: היה בסמכותם לפסול סמלים במקרים בהם לא הוצגו ראיות מספקות לזכאות; להורות על מחיקת סמלים מזויפים ממבנים, ממצבות, ואפילו מכנסיות ומנזרים; ולהורות על הליך ביוש בכיכר העיר, במקרים של התחזות בוטה. ביקורים אלה היו עניינים חמורים, ורבים הואשמו ונקנסו בכבדות בגין הפרת חוק ההרלדיקה. מאות ביקורים בוצעו גם במאה ה-17; האחרון היה בשנת 1686. ספרי הביקורים, הקיימים עד ימינו, יצרו תיעוד חסר תקדים של החברה האנגלית. הרישומים שנאספו במהלכם (Visitation Books) מהווים עד היום את התשתית המדעית למחקר גנאלוגי והרלדי מדויק. תפקידי המועצה המועצה היא הגוף האחראי על הפרוטוקול והארגון הטקסי של אירועי המדינה המרכזיים כמו הכתרות, חתונות מלכותיות, ולוויות של חברי בית המלוכה ודמויות מפתח (כגון וינסטון צ'רצ'יל). בנוסף לניהול הטקסים הרשמיים, הכרוזים הם חלק בלתי נפרד מהפמליה המלכותית הרשמית. הם מלווים את המלך או המלכה באירועים טקסיים, כשהבולט שבהם הוא טקס פתיחת הפרלמנט. בטקס זה, הכרוזים צועדים בתהלוכה לפני הריבון כשהם לובשים את ה"טאבארד" (Tabard) המעיל הרקום המסורתי המעוטר בסמלי המלוכה. תפקידם הוא לייצג חזותית את ההמשכיות ההיסטורית של המדינה ואת הקשר בין הכתר לממשל. תפקיד נוסף של המועצה הוא לתחזק את "רישומי השלטים" (Grants of Arms) מאז ימי הביניים. זהו מאגר מידע עצום המשמש היסטוריונים ומשפחות המבקשות להתחקות אחר שורשיהן. במקרים של העתקה, זיוף, גניבה של סמל, או מחלוקת בנושא בעלות על סמל, המועצה היא הגוף הקובע את סוגיית הבעלות, שהיא פעמים רבות גם סוגיה כלכלית משמעותית. המועצה פועלת גם כגוף המעניק סמלים חדשים לאנשים פרטיים, תאגידים ועיריות. הכרוז עובד מול המבקש כדי לעצב מגן המשקף את הישגיו, מקצועו ומשפחתו. כך למשל, השלט של אלטון ג'ון עוצב עם אלמנט של פסנתר. במילותיו של תומאס וודקוק, ששירת במועצת ההרלדיקה עד 2021,"כל סמל תוכנן כדי לזהות אדם או ארגון, ולהישאר לנצח: ההלדיקה היא צורת הזהות העתיקה, החזותית והמפוקחת ביותר באירופה והיא מקיפה אותנו בבריטניה, ונותנת רמזים להיסטוריה ולסביבה שלנו." מבנה והיררכיה מועצת ההרלדיקה פועלת תחת סמכותו של הארל מרשל (Earl Marshal), תפקיד המוחזק באופן מסורתי ובירושה על ידי דוכס נורפוק . בעוד שהארל מרשל הוא הסמכות המפקחת והאחראי על הטקסים הממלכתיים (כמו הכתרות ולוויות מדינה), הניהול המקצועי השוטף של המועצה מופקד בידי שלושה מלכי שלטים (Kings of Arms): מלך השלטים "בירית" (Garter Principal King of Arms): בעל התפקיד המקצועי הבכיר ביותר במועצה ויועצו הראשי של הריבון בענייני הרלדיקה. מכהן בתפקיד: דייוויד ויינס וייט. מלך השלטים "קלארנסו" (Clarenceux King of Arms): האחראי על ענייני ההרלדיקה במחוזות אנגליה שמדרום לנהר טרנט. מלך השלטים "נורוי ואולסטר" (Norroy and Ulster King of Arms): האחראי על צפון אנגליה ועל צפון אירלנד. תחת המלכים פועלים שישה כרוזים (Heralds) וארבעה פרסיוונטים (Pursuivants), שכל אחד מהם נושא בתואר היסטורי ייחודי (כמו "וינדזור", "ריצ'מונד" או "דרקון אדום"). הרלדיקה בסקוטלנד סקוטלנד שמרה על מערכת הרלדית נפרדת וקשוחה יותר מזו של אנגליה. Court of the Lord Lyon הוא הגוף המקביל למועצת ההרלדיקה האנגלית, אך הוא פועל בסקוטלנד. בניגוד למועצה בלונדון, ה-Court of the Lord Lyon הוא בית משפט לענייני הרלדיקה. ראש המוסד (ה-Lord Lyon King of Arms) מוסמך לקנוס או להעמיד לדין מי שמשתמש בסמל אצולה ללא אישור. לקריאה נוספת The crafts of making and repaire – מאמר הסוקר את שימור שיטות הכתיבה העתיקות ומאמצי השימור של ארכיוני מועצת ההרלדיקה (באנגלית). קישורים חיצוניים אתר האינטרנט הרשמי של מועצת ההרלדיקה (באנגלית) הערות שוליים